## NYÍRBÁTOR VÁROS ÖNKORMÁNYZATA PÁLYÁZATOT HIRDET A

**CIVIL SZERVEZETEK TÁMOGATÁSÁRA A 2025-ÖS ÉVRE**

Nyírbátori Város Önkormányzata évente egy alkalommal **pályázatot** ír ki a helyi civil szervezetek támogatására:

## Pályázhatnak:

* **a Nyírbátor Város közigazgatási területén rendszeresen működő**, az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011.évi CLXXV. törvény hatálya alá tartozó civil szervezetek, **amelyek az Önkormányzat közigazgatási területén székhellyel rendelkeznek és az Önkormányzat illetékességi területén működnek, feltéve, hogy az alapító okiratuknak (alapszabályuknak) megfelelő tevékenységet folytatnak.**

## Pályázni lehet:

1. A Sport Alapból, a Kulturális Alapból és a Civil Alapból a civil szervezet éves

működési támogatására,

1. a Sport, a Kulturális, és a Civil Alapból a 2025.évi Városi Rendezvénytervben szereplő közművelődési és kulturális programok, hagyományainkat ápoló rendezvények, és nemzeti ünnepek megrendezésére,

**c)** a testvérvárosi kapcsolatok ápolására,

**d)** a fesztiválokon, kulturális találkozókon, versenyeken való részvételre.

A pályázat kiírását és kezelését az Oktatási és Kulturális, valamint a Sport és Ifjúsági Bizottság titkárai végzik. A pályázatokról, a civil szervezetek adott évi támogatásáról a polgármester dönt. A Sport és Kulturális Alap tekintetében a polgármester az általa felkért Szakmai Javaslattevő Csoport írásbeli véleménye alapján hozza meg döntését.

A pályázat forrása a 2025. évi önkormányzati Sport Alap, Kulturális Alap és Civil Alap.

Amennyiben az igénylés benyújtása hiányosan történt, az Oktatási és Kulturális, valamint a Sport és Ifjúsági Bizottság titkárai írásban felhívják a kérelmezőt arra, hogy a felhívás kézbesítésétől számított 8 napon belül a hiányosságot pótolja. Amennyiben a pályázó a hiánypótlást felhívás ellenére sem teljesíti, vagy nem határidőben teljesíti, a pályázat nem támogatható.

## Támogatási célok lehetnek:

* hagyományteremtő, hagyományőrző és -ápoló városi jelentőségű rendezvényeink színesebbé, vonzóbbá tétele,
* nemzeti, kisebbségi, valamint hátrányos helyzetű csoportok, társadalmi rétegek művelődését, kulturális identitását, erősítő programok
* más forrásból támogatást nyert programok önrészének biztosítása.

## A pályázati dokumentációnak tartalmaznia kell:

1. a Pályázati adatlapot, a pályázó nevét, székhelyét, levelezési címét, adószámát, bírósági nyilvántartásba vétel számát, a nyilatkozattételre jogosult személy nevét, elérhetőségét, a nyilvántartottak számát,
2. a pályázó számlavezető pénzintézetének megnevezését és a pályázó számlaszámát
3. a pályázat nevét,
4. az igényelt támogatás célját, a felhasználás módját és az igényelt összeget,
5. a támogatás felhasználására vonatkozó tételes költségszámítást,
6. a pályázati cél megvalósításának kezdő és befejező időpontját.

## A pályázathoz csatolandó dokumentumok:

1. a civil szervezet működésének igazolására: a bíróság általi bejegyzésről szóló végzésnek 30 napnál nem régebbi civil szervezetek elektronikus nyilvántartásából kinyomtatott dokumentumát.
2. a civil szervezet előző évi tevékenységéről szóló tájékoztatót, különös tekintettel a végzett feladatokra, elért eredményekre.
3. a civil szervezet vagy döntéshozó szerve üléséről készült azon jegyzőkönyvet vagy határozati kivonatot, mely a támogatási kérelem benyújtására vonatkozó döntést és a megvalósítani kívánt célt tartalmazza, amennyiben a közösség belső szabályzatai ilyen testületi döntést előírnak.

### Amennyiben a civil szervezet korábban már részesült támogatásban, és az előző pontban szereplő dokumentumokat már benyújtotta és azokban az előző támogatás óta eltelt időszakban változás nem következett be, akkor e dokumentumok benyújtása mellőzhető.

1. A látvány-csapatsport támogatásra jogosult sportszervezetek részéről az Országos Sportági Szakszövetség hivatalos dokumentuma (igazolása) arra vonatkozóan, hogy az utolsó ellenőrzéssel lezárt TAO- val kapcsolatosan visszafizetési kötelezettség nem terheli. Saját felelősségének tudatában nyilatkozik arról a pályázó, hogy a pályázat benyújtása idején TAO támogatásból eredő visszafizetési kötelezettsége nincs. Amennyiben az ellenőrzést követően kiderül, hogy tartozása van, köteles azt 15 napon belül írásban jelezni az Önkormányzat felé.
2. a Közzétételi kérelmet
3. az Érintettségi nyilatkozatot.
4. Nyilatkozat (TAO)

A támogatás iránti igényt a rendszeresített formanyomtatványon **2 példányban a** Kulturális, valamint a Civil Alapra az Oktatási és Kulturális Bizottság titkárának, a Sport Alapra a Sport és Ifjúsági Bizottság titkárának **címére (4300 Nyírbátor, Szabadság tér 7.) kell benyújtani postai úton, ajánlott levélként, vagy személyesen a Polgármesteri Hivatal portáján úgy, hogy az 2025. március 17-én *(hétfőn)* 17:00 óráig beérkezzen.**

## A pályázati felhívás, illetve a pályázati űrlap a Nyírbátori Polgármesteri Hivatal portáján beszerezhető, vagy a [www.nyirbator.hu](http://www.nyirbator.hu/) honlapról letölthető.

### A borítékra kérjük ráírni: „Civil szervezetek pályázata 2025”

A Sport Alapra benyújtott pályázatokat a Sport és Ifjúsági Bizottság titkára, a Civil, valamint a Kulturális Alapra benyújtott pályázatokat az Oktatási és Kulturális Bizottság titkára kezeli. A pályázati határidő zárásától számított **30 napon** belül a beérkezett pályázatokat a Sport és Kulturális Alap tekintetében a Polgármester által felkért Szakmai Javaslattevő Csoport véleményezi és előkészíti a döntést. A pályázatokról, a civil szervezetek adott évi támogatásáról a Polgármester dönt.

A támogatás mértékéről a Bizottsági titkárok értesítik a pályázókat.

**A pályázatok elbírálásánál, az alábbi szempontsort kell figyelembe venni:**

* + a pályázat megfelelése a kiírás tartalmi és formai követelményeinek, a koncepció, a feladat, a program szakmai megalapozottsága, céljának, tartalmának kidolgozottsága, szakmai színvonala,
  + a pályázó eddig végzett szakmai munkája, eredményei, tevékenységének összhangja a tervezett feladat, program célkitűzéseivel,
  + gyermekek számára szervezett programok, fiatalok bevonása, közreműködése a feladat, program megvalósításában,
  + partnerségben, több szervezet közös együttműködésében megvalósuló és megrendezésre kerülő programok,
  + ingyenes és mindenki számára elérhető, nyilvános programok,
  + a költségvetés megalapozottsága, realitása,
  + a rendezvény, a program várható eredménye/hatása az érintett célcsoportra és helyi közösségre.

A támogatásban részesülő civil szervezettel az Önkormányzat - a megállapított pénzügyi támogatás folyósítására, felhasználására és elszámolására vonatkozóan - támogatási szerződést köt.

A támogatásban részesülők a kapott összeg felhasználásáról tételes, ***számlákkal és átutalásos számlák esetében kifizetést igazoló bizonylatokkal igazolt pénzügyi elszámolást* (1 példány)*,*** illetve ***szakmai beszámolót* (2 példány) kötelesek benyújtani.**

**A nyertes pályázó a kapott támogatás összegével köteles elszámolni.** Az elszámolást **a rendszeresített formanyomtatványon legkésőbb 2026. január 31-ig** köteles a Civil, valamint Kulturális Alap tekintetében az Oktatási és Kulturális Bizottsághoz, Sport alap tekintetében a Sport és Ifjúsági Bizottsághoz benyújtani, amelyhez **mellékletként csatolni szükséges a költségek tényleges felmerülését igazoló záradékolt számlák és átutalásos számlák esetében a kifizetést igazoló bizonylatok hitelesített másolatait, illetve a szakmai beszámolót.**

## A pályázat keretében csak azok a költségek számolhatók el:

* **amelyek a támogatott program megvalósításához közvetlenül kapcsolódnak és 2025. január 01 - 2025. december 31-ig merülnek fel, kiegyenlítésük 2025. december 31-ig megtörténik.**
* **a program, esemény, rendezvény kapcsán felmerülő azon kiadások számolhatók el, melyek a megvalósítás időszakában keletkeztek és átutalásos számlák esetében 30 napon belül, illetve a számlán feltüntetett fizetési határidőn belül kiegyenlítésre kerültek.**

**Nem pályázhatnak** olyan szervezetek, amelyek a korábban kapott támogatással még nem számoltak el.

A nem szabályszerű formanyomtatványon beadott, vagy határidőn túl érkező pályázatok nem bírálhatók el és azokat nem kell megőrizni!